tttarun/llama2_hindi huggingface dataset:
अज्ञेय की कहानियों के शिल्प पर प्रकाश डालिये।
उत्तर :
अज्ञेय आधुनिक हिंदी साहित्य के शिखर रचनाकार हैं जिन्हाेंने कविता, उपन्यास, निबंध और आलोचना के साथ-साथ कहानी लेखन के क्षेत्र में भी महत्वपूर्ण योगदान दिया है। जो परंपरा जैनेन्द्र ने शुरु की थी, उसे पूर्णता अज्ञेय ने ही प्रदान की। शिल्प के धरातल पर अज्ञेय की कहानियों में निम्नांकित विशेषताएँ लक्षित की जा सकती हैं-
(क) कहानियों में कथानक लगभग खत्म हो गया है। उसकी जगह मानसिक सत्य ने ले ली है।
(ख) कहानी का पांरपरिक ढाँचा जिसमें आरंभ, उत्कर्ष और अंत की शृंखलाबद्धता होती थी, वह अज्ञेय की कहानियों में टूट जाता है।
(ग) कहानी का अंत किसी आदर्श या उद्देश्य के बिन्दु पर नहीं होता है।
(घ) अज्ञेय ने अपनी कहानियों में भाषा का अत्यंत सजग एवं सधा हुआ प्रयोग किया है। बिंबात्मकता एवं प्रतीकात्मकता का गुण उनकी भाषा में दिखाई देता है।
(ङ) शैली के धरातल पर पूर्वदीप्ति, चेतना-प्रवाह, प्रत्यावलोकन, पत्र आदि शैलियों का प्रयोग अज्ञेय की कहानियों में दिखाई देता है।
विजयनगर के शासकों का कला एवं संस्कृति में योगदान का आकलन करें।
उत्तर :
प्रश्न विच्छेद
• कथन विजयनगर के शासकों के कला एवं संस्कृति में योगदान के आकलन से संबंधित है।
हल करने का दृष्टिकोण
• विजयनगर के शासकों के कला एवं संस्कृति में योगदान के संक्षिप्त उल्लेख के साथ परिचय लिखिये।
• विजयनगर के शासकाें के कला एवं संस्कृति में योगदान का आकलन प्रस्तुत कीजिये।
• उचित निष्कर्ष लिखिये।
विजयनगर, जिसकी स्थापना चौदहवीं शताब्दी में हुई थी, अपने चरमोत्कर्ष पर उत्तर में कृष्णा नदी से लेकर प्रायद्वीप के सुदूर दक्षिण तक फैला हुआ था। इस साम्राज्यिक उन्नति का कृष्ण देवराय जैसे शासकों के अंतर्गत कला एवं संस्कृति के क्षेत्र में भी उल्लेखनीय प्रभाव पड़ा।
विजयनगर के शासकों के कला एवं संस्कृति में योगदान का आकलन निम्नलिखित रूपों में वर्णित है:
विजयनगर में शासकों की गजशालाओं पर बीजापुर और गोलकुंडा जैसी आस-पास की सल्तनतों की वास्तुकलात्मक शैली का काफी प्रभाव पड़ा था।
कृष्णा और तुंगभद्रा नदियों की घाटी में स्थित साम्राज्य के केंद्रस्थल हंपी नगर की किलेबंदी उच्च कोटि की थी। किले की दीवारों के निर्माण में गारे-चूने जैसे किसी भी जोड़ने वाले मसाले का प्रयोग नहीं किया गया था बल्कि शिलाखंडों को आपस में फँसाकर गूँथा गया था।
कृष्णदेव को ही कुछ बेहतरीन मंदिरों के निर्माण तथा कई महत्त्वपूर्ण दक्षिण भारतीय मंदिरों में भव्य गोपुरमों को जोड़ने का श्रेय जाता है।
विजयनगर शासन के दौरान मंदिर निर्माण गतिविधि ने अधिक गति प्राप्त की। मंदिर परिसर में नक्काशीदार स्तंभों के साथ लंबा राय गोपुरम या प्रवेश द्वार एवं कल्याण मंडपम का निर्माण विजयनगर स्थापत्य का प्रमुख अभिलक्षण था। स्तंभों पर मूर्तियाँ विशिष्ट विशेषताओं के साथ खुदी हुई थीं। घोड़ा इन स्तंभों पर पाया जाने वाला सबसे आम जीव था।
स्वामी मंदिर एवं हज़ार रामास्वामी मंदिर विजयनगर शैली के मंदिरों के बेहतरीन उदाहरण थे। विजयनगर के शासकों द्वारा संगीत एवं नृत्य को भी संरक्षण प्रदान किया गया था। कांचीपुरम में वरदराज मंदिर एवं एकंबरनाथ मंदिर विजयनगर शैली की भव्यता के उदाहरण हैं।
इस क्षेत्र में विभिन्न भाषाओं जैसे- संस्कृत, तेलुगू, कन्नड़ और तमिल का विकास हुआ। संस्कृत और तेलुगू साहित्य के क्षेत्र में महत्त्वपूर्ण विकास हुआ था।
कृष्ण देवराय के शासनकाल के दौरान साहित्यिक उपलब्धि शिखर पर पहुँच गई थी, वह स्वयं भी संस्कृत और तेलुगू विद्वान था। इसका प्रसिद्ध दरबारी कवि अलसानी पेद्दन तेलुगू साहित्य में प्रतिष्ठित था।
हंपी के शाही भवनों में भव्य मेहराब एवं गुंबद, मूर्त्तियों को रखने के लिये आले सहित स्तंभों वाले कई विशाल कक्ष और कमल एवं टोडों की आकृति वाले मूर्तिकला के नमूनों के साथ सुनियोजित बाग-बगीचे भी थे।
इस प्रकार विजयनगर शासकों का कला एवं संस्कृति के क्षेत्र में योगदान बहुमुखी और उल्लेखनीय था।
सांस्कृतिक नियतिवाद पर संक्षिप्त टिप्पणी कीजिये।
उत्तर :
प्रश्न विच्छेद
• सांस्कृतिक नियतिवाद की चर्चा करनी है।
हल करने का दृष्टिकोण
• संक्षिप्त भूमिका लिखें।
• सांस्कृतिक नियतिवाद को स्पष्ट करें।
भौगोलिक संकल्पनाओं के इतिहास में अनेक उपागमों का विकास हुआ, जिनमें मानव एवं प्रकृति के बीच घटित अंतर्क्रियाओं का अध्ययन किया जाता है। सांस्कृतिक अथवा सामाजिक नियतिवाद भी उन अनेक उपागमों में से एक है जो मानवीय कारक पर ज़ोर देता है।
इस संकल्पना के अनुसार हमारे विचार हमारे कार्यों को निर्धारित करते हैं तथा कार्यों से पूर्व जगत की विशेषताएँ प्रकट होती हैं। मानवीय अभिरुचि, मनोकांक्षाओं और जीवन मूल्यों में क्षेत्रीय भिन्नता के कारण सामाजार्थिक विकास और सांस्कृतिक दृश्य में अंतर विकसित होता है। इस संकल्पना के अनुसार कोयले का क्षेत्र उन लोगों के लिये एक समान रूप से महत्त्वपूर्ण नहीं हो सकता है जिनके पास इसके उपयोग के लिये तकनीकी ज्ञान एवं कौशल नहीं है।
इस संकल्पना के अनुसार वातावरण तटस्थ तत्त्व है तथा इसका उपयोग तकनीकी स्तर पर निर्भर है। प्रमुख अमेरिकी भूगोलवेत्ता उल्मान ने इसे इस प्रकार समझाने का प्रयास किया है कि एक जापानी किसान व एक अमेज़न इंडियन के लिये मृदा की उपजाऊ शक्ति का महत्त्व समान नहीं होता है। एक ही जैसी परिस्थितियों में अलग-अलग संस्कृतियाँ विकसित पाई गई हैं। द्वितीय विश्वयुद्ध के पश्चात् यह संकल्पना ऑस्ट्रिया, हालैंड और स्वीडन में काफी लोकप्रिय हुई।
सांस्कृतिक नियतिवाद वातावरणीय कारकों का उचित मूल्यांकन नहीं करता है। इससे दृश्य वस्तुओं अथवा घटनाओं के सामाजिक संबंधों की पूर्ण व्याख्या नहीं होती है। साथ ही, इससे प्राकृतिक वातावरण के आधार पर सांस्कृतिक भौगोलिक विभेदों की स्पष्ट व्याख्या नहीं होती है।
भारतेन्दुयुगीन हिंदी नाटकों पर प्रकाश डालिये।
उत्तर :
भारतेंदु युग हिंदी नाट्य साहित्य का प्रथम चरण है। यह दौर सामाजिक, सांस्कृतिक, राजनीतिक परिवर्तनों का था। एक वर्ग पाश्चात्य संस्कृति का समर्थन कर रहा था तो दूसरा विरोध और अंग्रेज़ी साहित्य का प्रभाव बढ रहा था। ऐसे में नई मान्यताओं और दृष्टिकोण को सृजनात्मक दिशा देने की आवश्यकता थी। यह कार्य भारतेंदु ने अपने नाटकों के माध्यम से किया है।
भारतेंदु के नाटकों का मूल उद्देश्य मनोरंजन के साथ जनसामान्य को जागृत करना तथा उनमें आत्मविश्वास जगाना था। प्राचीन संस्कृति के प्रति प्रेम जगाने, मानवीय मूल्यों के प्रति आस्था बनाए रखने तथा पश्चिम के गलत प्रभावों से समाज को बचाए रखने का प्रयास इन नाटकों में किया गया है। इस दौर के प्रसिद्ध नाटक हैं- देवकीनंदन खत्री का ‘सीताहरण’, भारतेंदु का ‘भारत दुर्दशा’ व ‘अंधेर नगरी’ तथा प्रताप नारायण मिश्र का ‘शिक्षादान’ आदि। इस युग में प्रहसन अधिक लिखे गए। इन प्रहसनों में हास्य-व्यंग्य शैली में तत्कालीन सामाजिक-धार्मिक कुरीतियों, कुप्रथाओं एवं अंधविश्वासों का मज़ाक उड़ाया गया है। भारतेंदु का ‘वैदिकी हिंसा, हिंसा न भवति’ तथा राधाचरण गोस्वामी का ‘बूढ़े मुँह मुँहासे’ इसी शैली के नाटक हैं।
भारतेंदु युगीन नाटकों में प्राचीन-नवीन शैलियों का सामंजस्य दिखाई देता है। जो नाटक संस्कृत शैली में लिखे गए, उनके पात्र आदर्श आधारित हैं जबकि नवीन शैली में नाटकों के पात्र जीवन के सच्चे प्रतिनिधि नज़र आते हैं। शिल्प की दृष्टि से ये नाटक न तो पूर्णतया प्राचीन-नाट्य शास्त्र से जुड़े हैं और न ही इनमें अंग्रेज़ी परंपरा की नकल उतारी गई है। भारतेंदु ने ही पाश्चात्य ट्रेजेडी पद्धति पर दुखांत नाटक लिखे। उनका ‘नीलदेवी’ नाटक दुखांत के नज़दीक है।
इस काल में अनूदित नाटक भी लिखे गए। भवभूति व कालिदास के संस्कृत नाटकों के हिंदी अनुवाद अधिक हुए। राजा लक्ष्मणसिंह ने ‘अभिज्ञान-शाकुन्तलम’ का अनुवाद किया। बांग्ला से माइकेल मधुसूदन दत्त के नाटकों के अनुवाद हुए। अंग्रेज़ी से शेक्सपियर के ‘मर्चेन्ट ऑफ वेनिस’, ‘मैकबेथ’ का अनुवाद हुआ।
भारतेंदु युग के सर्वश्रेष्ठ नाटककार भारतेंदु हरिश्चंद्र थे। अन्य नाटककार हैं- श्रीनिवास दास, बालकृष्ण भट्ट, प्रतापनारायण मिश्र, राधाचरण गोस्वामी व राधाकृष्ण दास। इन सभी ने भारतेंदु का ही अनुसरण किया।
महमूद गवाँ एक योग्य सेनापति, कठोर प्रशासक तथा कला का महान आश्रयदाता था। टिप्पणी करें।
उत्तर :
प्रश्न विच्छेद
• कथन महमूद गवाँ के एक योग्य सेनापति, कठोर प्रशासक और कला के महान आश्रयदाता होने से संबंधित है।
हल करने का दृष्टिकोण
• महमूद गवाँ के बारे में संक्षिप्त उल्लेख के साथ परिचय लिखिये।
• महमूद गवाँ के एक योग्य सेनापति, कठोर प्रशासक और कला के महान आश्रयदाता होने के संदर्भ में उल्लेख कीजिये।
• उचित निष्कर्ष लिखिये।
बहमनी साम्राज्य की शक्ति मुहम्मद शाह तृतीय के शासन के अंतर्गत अपने शिखर पर पहुँच गई थी। मुहम्मद शाह की सफलता उसके मंत्री महमूद गवाँ की सलाह और सेवाओं के कारण थी।
महमूद गवाँ को निम्नलिखित आधारों पर एक योग्य सेनापति, कठोर प्रशासक और कला का महान आश्रयदाता कहा जा सकता है:
महमूद गवाँ 20 वर्षों तक राजकीय क्रियाकलापों पर हावी रहा। इस दौरान उसने बहमनी सल्तनत की सीमाओं को पूरब और पश्चिम में बढ़ाने का प्रयास किया जिसमें उसे काफी हद तक सफलता भी हासिल हुई।
महमूद गवाँ का प्रमुख सैनिक अभियान दाभोल एवं गोवा का था। इन क्षेत्रों के हाथ से निकल जाने से जहाँ विजयनगर को व्यापक क्षति हुई, वहीं बहमनी की ईरान एवं इराक आदि के साथ व्यापार में वृद्धि हुई। इससे आतंरिक व्यापार एवं उत्पादन में भी उन्नति हुई।
महमूद गवाँ ने अनेक सुधार किये जिनमें से कई तो अमीरों की शक्ति को सीमित करने के लिये थे। प्रत्येक अमीर के वेतन एवं दायित्व निर्धारित कर दिये गए थे।
महमूद गवाँं ने सांस्कृतिक सेतु के रूप में ईरान एवं रोम (टर्की) सहित पश्चिम एशिया के कुछ प्रमुख देशों के साथ निकट संबंध स्थापित किये जिससे उत्तर भारत में भिन्न संस्कृति का विकास हुआ और इसने मुगल संस्कृति को भी प्रभावित किया।
महमूद गवाँं ने बीदर में एक भव्य मदरसा अथवा महाविद्यालय का निर्माण करवाया जिसमें एक हज़ार शिक्षकों एवं विद्यार्थियों के रहने की व्यवस्था थी। इसके आग्रह पर ईरान एवं इराक के सर्वाधिक प्रसिद्ध विद्वान इस मदरसे से जुड़े भी थे।
उपर्युक्त विशेषताओं के बावजूद महमूद गवाँं की अपनी कमियाँ भी थीं। उसने उन कमियों को दूर करने का प्रयास किया लेकिन दलगत झगड़ों पर अंकुश नहीं लगा पाया जिससे विरोधियों को युवा सुल्तान के कान भरने में सफलता मिली, परिणामस्वरूप उसे मृत्युदंड दे दिया गया।
वायुमंडल के सामान्य परिसंचरण की चर्चा कीजिये तथा बताइये कि यह किस प्रकार से महासागरों को प्रभावित करता है?
उत्तर :
प्रश्न विच्छेद
• वायुमंडल के सामान्य परिसंचरण तथा महासागरों पर उसके प्रभाव को बताएँ।
हल करने का दृष्टिकोण
• सर्वप्रथम भूमिका लिखें।
• वायुमंडलीय सामान्य परिसंचरण की चर्चा करें।
• महासागरों पर इसके प्रभाव को स्पष्ट करें।
वायुमंडलीय पवनों के प्रवाह प्रतिरूप को वायुमंडलीय सामान्य परिसंचरण के नाम से जाना जाता है। सौर विकिरण द्वारा पृथ्वी तथा वायुमंडल के असमान ऊष्मन के कारण उत्पन्न दाब प्रवणता से पवनों के प्रवाह प्रतिरूप का निर्माण होता है। यह परिसंचरण न केवल महासागरीय जल को प्रभावित करता है बल्कि स्वयं भी उससे प्रभावित होता है।
अंतर-उष्णकटिबंधीय अभिसरण क्षेत्र पर उच्च सूर्यातप के कारण वायु संवहन धाराओं के रूप में ऊपर उठती है जिससे यहाँ निम्न वायुदाब पेटी का निर्माण होता है। ऊपर उठती वायु ठंडी हो जाती है तथा उसका 30° उत्तर तथा 30° दक्षिण अक्षांश पर अवतलन होता है, जिससे यहाँ उपोष्ण उच्च वायुदाब पेटी का निर्माण होता है। धरातल के निकट वायु का पुन: विषुवत वृत की ओर अपसरण होता है। इस प्रकार एक परिसंचरण कोष्ठ का निर्माण होता है, जिसे ‘हेडले कोष्ठ’ कहते हैं।
मध्य अक्षांशीय वायु परिसंचरण में उपोष्ण उच्च वायुदाब से पवनें उपध्रुवीय निम्नदाब की ओर प्रवाहित होती हैं और 60° अक्षांश के पास संवहन धाराओं के रूप में ऊपर उठती हैं। ये पवनें विषुवत रेखा और ध्रुव की ओर विस्थापित होती हैं। विषुवत रेखा की ओर विस्थापित पवनों का उपोष्ण उच्च वायुदाब पेटी पर अवतलन होता है। इस प्रकार निर्मित परिसंचरण कोष्ठ को ‘पैरल कोष्ठ’ के नाम से जाना जाता है।
दोनों गोलार्द्धों में 60°–90° अक्षांशों के मध्य ध्रुवीय ठंडी हवाएँ उपध्रुवीय निम्नदाब की ओर प्रवाहित होती हैं तथा कोरियालिस बल के कारण ध्रुवीय हवाओं की दिशा पूर्वी हो जाती है। 60°–65° अक्षांशों के मध्य पृथ्वी के घूर्णन के कारण ऊपर उठती हवाएँ क्षोभमंडल में पहुँचकर ध्रुवों तथा भूमध्य रेखा की ओर मुड़ जाती हैं। ध्रुवों पर अवतलित वायु ‘ध्रुवीय कोष्ठ’ का निर्माण करती है।
वायुमंडल का सामान्य परिसंचरण महासागरीय धाराओं को प्रवाहित करता है, जो पृथ्वी की जलवायु को प्रभावित करता है। प्रशांत महासागर का गर्म या ठंडा होने के संदर्भ में वायुमंडल के सामान्य परिसंचरण का अत्यधिक महत्त्व है। पीरू के तट पर ठंडी धाराओं के स्थान पर गर्म धाराओं की उपस्थिति से ‘अल नीनो’ की उत्पत्ति होती है, जो वायुमंडलीय परिसंचरण का ही परिणाम है। गल्फ स्ट्रीम भी सामान्य वायुमंडलीय परिसंचरण का ही परिणाम है। इस परिसंचरण (वायुमंडलीय) से सागरीय लवणता एवं तापमान का वितरण होता है, जिसका प्रभाव समुद्री जैव विविधता पर पड़ता है।
रामवृक्ष बेनीपुरी के रेखाचित्र-लेखन पर प्रकाश डालिये।
उत्तर :
हिंदी के अप्रतिम गद्यकार रामवृक्ष बेनीपुरी का हिंदी रेखाचित्र के विकास में अतुलनीय योगदान है। अपने रेखाचित्र-संग्रहों ‘लाल तारा’, ‘माटी की मूरतें’, ‘गेहूँ और गुलाब’, ‘मील के पत्थर’ आदि के माध्यम से उन्होंने हिंदी रेखाचित्र को संवेदनात्मक एवं वैचारिक गहराई तथा शिल्पगत उत्कर्ष प्रदान करने का काम किया।
‘लाल तारा’ संग्रह के रेखाचित्र रामवृक्ष बेनीपुरी के विद्रोही एवं मार्क्सवादी दृष्टिकोण के द्योतक हैं। ‘माटी की मूरतें’ में उन्होंने गाँव के परिचितों के आत्मीय चित्र खींचे हैं। इस संग्रह के ‘रजिया’, ‘बलदेव सिंह’, ‘सुभान खाँ’ आदि रेखाचित्रों में अनुभूतिप्रवण आत्मीयता, स्मृतियों के माधुर्य, जीवन की तिक्तता आदि को अत्यन्त सजीव भाषा में प्राणवान बनाया गया है। ‘गेहूँ और गुलाब’ के रेखाचित्र भौतिकता और आध्यात्मिकता के समन्वय पर बल देते हैं। ‘मील के पत्थर’ में मुख्यत: साहित्यकारों के रेखाचित्र हैं।
यथार्थ के साथ कल्पना और भावुकता का समन्वय, विषय-वैविध्य तथा शब्दों एवं वाक्यों का सधा प्रयोग रामवृक्ष बेनीपुरी के रेखाचित्रों की ऐसी विशेषताएँ हैं जो उन्हें स्मरणीय बना देती हैं। सहज भाषा, प्रचलित मुहावरों आदि के प्रयोग के कारण अन्य रेखा चित्रकारों की अपेक्षा उनके रेखाचित्र पाठकों को अधिक आकृष्ट करते हैं। उनकी भाषा-शैली का एक उदाहरण प्रस्तुत है-
‘कि अचानक, लो यह क्या? वह रजिया चली आ रही है। रजिया वह बच्ची। अरे रजिया फिर बच्ची हो गई? कानों में वे ही बालियाँ, गोरे चेहरे पर वे ही नीली आँखें, वही भर बाँह की कमीज, वे ही कुछ लटें जिन्हें सम्हालती बढ़ी आ रही है। बीच में चालीस-पैंतालिस साल का व्यवधान। अरे मैं सपना तो नहीं देख रहा?’
दिल्ली सल्तनत के दौरान सामाजिक-आर्थिक स्थिति का वर्णन करें
उत्तर :
प्रश्न विच्छेद
कथन दिल्ली सल्तनत के दौरान की सामाजिक-आर्थिक स्थिति के वर्णन से संबंधित है।
हल करने का दृष्टिकोण
दिल्ली सल्तनत की सामाजिक-आर्थिक स्थिति के विषय में संक्षिप्त उल्लेख के साथ परिचय लिखिये।
दिल्ली सल्तनत की सामाजिक-आर्थिक स्थिति का वर्णन कीजिये।
उचित निष्कर्ष लिखिये।
दिल्ली सल्तनत के अंतर्गत आर्थिक एवं सामाजिक स्थिति को लेकर विद्वानों के भिन्न-भिन्न मत हैं। भारतीय इतिहास का नवीनतम मत अविच्छिन्नता एवं निरंतरता की बजाय परिवर्तन पर बल देता है।
दिल्ली सल्तनत की सामाजिक-आर्थिक स्थिति का वर्णन निम्नलिखित रूपों में वर्णित है-
समाज की महत्त्वपूर्ण विशेषता लोगों का उनकी राष्ट्रीयता के आधार पर विभाजन, जैसे- विदेशी मुसलमान, भारतीय मुसलमान और हिंदू थी।
सल्तनत काल में मुस्लिम समाज नस्ल और जातीय समूहों में विभाजित रहा। समाज में गहन आर्थिक विषमता व्याप्त थी। हिंदू समाज एवं स्त्रियों की स्थिति में भी शायद ही कोई परिवर्तन हुआ।
स्वार्थों के टकराव के साथ-साथ सामाजिक एवं सांस्कृतिक विचारों, प्रथाओं एवं विश्वासों में उपस्थित विषमताओं ने न सिर्फ तनाव पैदा किया बल्कि पारस्परिक समझदारी एवं सांस्कृतिक आत्मसातीकरण की प्रक्रियाओं को भी धीमा किया। हालाँकि जातिगत प्रतिबंधों ने मुसलमानों और उच्च जातियों के हिंदुओं एवं शूद्रों के बीच सामाजिक संसर्ग को पूर्णतया बंद नहीं किया था।
शहर के आर्थिक जीवन में अमीरों एवं उनके कर्मचारियों, व्यापारियों एवं दुकानदारों का प्राधान्य था। नगरों में सर्वाधिक संख्या नौकरों, दासों, कारीगरों, सैनिकों, फेरीवालों, संगीतकारों, नटों एवं भिखारियों के मिश्रित वर्ग की थी।
भू-राजस्व आय का प्रमुख स्रोत था। इसलिये कृषि और सिंचाई को अधिक महत्त्व दिया गया था। लोग मुख्य रूप से कृषि एवं उद्योग कार्य में संलग्न थे।
सल्तनत काल में व्यापार कर, गृह कर, अश्व कर, खान कर आदि एकत्र किये जाते थे। इस काल में शहरों की संख्या में वृद्धि, औद्योगिक उत्पादन में बढ़ोतरी एवं व्यापार में विकास जैसी परस्पर संबंधित क्रियाएँ भी देखी जा सकती हैं।
वस्त्र उद्योग प्राथमिक उद्योग था। चीनी उद्योग, कागज उद्योग, धातु का कार्य, पत्थर काटना, मोती के लिये गोता लगाना, हाथी दांत और चंदन का कार्य इस काल के अन्य उद्योग थे।
पश्चिम एशिया एवं इससे होते हुए भूमध्य-सागरीय जगत के साथ-साथ मध्य एशिया, दक्षिण-पूर्व एशिया और चीन के साथ स्थल व जल दोनों ही मार्गों के ज़रिये भारतीय व्यापार संपन्न होता था।
निष्कर्षत: भारतीय समाज में परिवर्तन की गति सदैव तीव्र रही है। आर्थिक क्षेत्र में भी परिवर्तन की प्रक्रिया धीमी नहीं थी। इतिहासकार इरफान हबीब ने भी सामाजिक एवं आर्थिक जीवन में दूरगामी परिवर्तन का संकेत दिया है।
प्लेट विवर्तनिकी के माध्यम से द्वीप चापों पर पर्वतों के निर्माण की प्रक्रिया का सोदाहरण विवेचन कीजिये।
उत्तर :
प्रश्न विच्छेद
• प्लेट विवर्तनिकी तथा द्वीप चापों पर पर्वत निर्माण के मध्य संबंध।
हल करने का दृष्टिकोण
• संक्षिप्त भूमिका लिखें।
• द्वीप चापों पर पर्वत निर्माण की प्रक्रिया को प्लेट विवर्तनिकी के माध्यम से स्पष्ट करें।
प्लेट विवर्तनिकी पर्वत निर्माण संबंधी आधुनिक मत है, जो प्लेटों के अभिसरण की तीन स्थितियों के आधार पर पर्वतों के निर्माण की व्याख्या करता है। इसके अंतर्गत महासागरीय-महाद्वीपीय, महाद्वीपीय-महाद्वीपीय तथा महासागरीय- महासागरीय प्लेटों का अभिसरण शामिल है।
जब अभिसारी प्लेट सीमा के दोनों ओर महासागरीय पटल की अवस्थिति होती है तो एक सागरीय पटल दूसरे के नीचे क्षेपित हो जाता है। परिणामस्वरूप इससे उत्पन्न संपीडन द्वारा द्वीप चापों पर पर्वतों का निर्माण होता है। द्वीप चाप मुख्यत: प्रशांत महासागर के पश्चिमी किनारे तथा हिंद महासागर के उत्तरी-पूर्वी किनारे पर विशेष रूप से पाए जाते हैं। महाद्वीपों तथा इस चापाकार द्वीपसमूहों के बीच छिछले समुद्र पाए जाते हैं जिन्हें पृष्ठ चाप बेसिन कहते हैं। जापान सागर, पृष्ठ चाप बेसिन का एक अच्छा उदाहरण है।
प्रत्येक चाप के महासागरीय किनारे की तरफ एक गहरा ट्रेंच पाया जाता है। इन ट्रेंचों का निर्माण प्लेटों के क्षेपण का परिणाम है। जब ये प्लेटें गहराई में प्रवेश करती हैं, तो अत्यधिक ताप के कारण पिघलने लगती हैं और पिघला हुआ मैग्मा ज्वालामुखीय चट्टानों के रूप में ऊपर उठने लगता है। ज्वालामुखी उद्भेदन की क्रिया ट्रेंच से महाद्वीप की ओर लगभग 200 किलोमीटर की क्षैतिज दूरी पर होती है। इससे उत्पन्न ताप एवं दाब के कारण चट्टानों में और अधिक रूपांतरण होता है। इसके परिणामस्वरूप विशाल पर्वतों का निर्माण होता है। इस तरह के उदाहरण जापान द्वीप चाप में मिलते हैं। यहाँ मुख्यत: हौन्शु द्वीप में 3000 से 4000 मीटर ऊँचे पर्वत हैं।
हिन्दी निबंध के विकास में आचार्य रामचंद्र शुक्ल के योगदान पर प्रकाश डालिये।
उत्तर :
आचार्य शुक्ल ने हिन्दी निबंध परंपरा को बहुत कम समय में परिपक्वता के उच्च स्तर तक पहुँचा दिया। उनके योगदान को निम्नलिखित बिंदुओं में व्याख्यायित किया जा सकता है-
विषयों के स्तर पर उन्होंने मनोविकारपरक तथा काव्यशास्त्रीय क्षेत्रोें को चुना। उनसे पूर्व, इन दोनों ही क्षेत्रों में निबंध लिखे जा रहे थे किंतु दोनों को परिपक्वता आचार्य शुक्ल ने ही दी। उनके मनोविकारपरक निबंधों में मिलने वाली सूक्ष्मता तथा काव्यशास्त्रीय निबंधों में मिलने वाली मौलिकता उन्हें परंपरा में विशिष्ट स्थान दिलाती है।
निबंध परंपरा में शुक्ल जी ने शैली के स्तर पर भी महत्त्वपूर्ण योगदान दिया।
उन्होंने ऐसी भाषा का प्रयोग किया जो उस युग की अमानकता जैसी समस्याओं से बची हुई थी। इस दृष्टि से जिस मानकीकरण हेतु आचार्य द्विवेदी सरस्वती पत्रिका के माध्यम से प्रयास कर रहे थे, वही कार्य उन्होंने निबंधों में किया।
उन्होंने हिन्दी निबंधों को वैज्ञानिक शैली से जोड़ा। इसके पूर्व के निबंधों में वैज्ञानिक शैली की सभी विशेषताएँ एक साथ नहीं मिलती थीं।
वस्तुनिष्ठ विश्लेषण की गंभीरता से विचलित हुए बिना उन्होंने वैयक्तिकता, सहृदयता, साहित्यिकता, आत्मनिष्ठता और मनोरंजन जैसे तत्त्वों का पर्याप्त ध्यान रखा जिससे उनके निबंध शुष्कता से बचे रहे।
उन्होंने भाषा के स्तर पर कसाव का अनूठा प्रतिमान उपस्थित किया। उनकी भाषा इतनी कसी हुई है कि एक भी शब्द अनावश्यक नहीं मिलता। भाषिक मितव्ययता की यह शैली आगे के साहित्य में अत्यंत प्रचलित होती गई।
उपदेशात्मकता की प्रवृत्ति से बचते हुए हास्य विनोद, उदाहरण आदि की शैली से उन्होंने लोकमंगल के पक्ष को पुष्ट किया और सिद्ध किया कि जटिल-से-जटिल और सैद्धांतिक विषयों में भी लोकमंगल का भाव आरोपित किया जा सकता है।
सूफी विचारधारा ने भक्ति आंदोलन को किस सीमा तक प्रभावित किया था? विश्लेषण करें।
उत्तर :
प्रश्न विच्छेद
• कथन सूफी विचारधारा द्वारा भक्ति आंदोलन को प्रभावित करने की सीमा से संबंधित है।
हल करने का दृष्टिकोण
• सूफी विचारधारा एवं भक्ति आंदोलन के विषय में संक्षिप्त उल्लेख के साथ परिचय लिखिये।
• सूफी विचारधारा द्वारा भक्ति आंदोलन को प्रभावित करने की सीमा का उल्लेख कीजिये।
• उचित निष्कर्ष लिखिये।
सूफीवाद इस्लाम के भीतर एक उदारवादी सुधार आंदोलन था, जिसकी उत्पत्ति फारस में हुई थी जो ग्यारहवीं सदी में भारत में फैल गया। भक्ति पंथ का उदय तमिलनाडु में सातवीं और आठवीं सदी के दौरान ही हो चुका था जिसे मध्यकाल में विशाल लोकप्रियता प्राप्त हुई।
सूफी विचारधारा द्वारा भक्ति आंदोलन को प्रभावित करने की सीमा का उल्लेख निम्नलिखित रूपों में वर्णित है-
ताराचंद, यूसुफ हुसैन एवं प्रो. अजीज अहमद जैसे इतिहासकारों ने भक्ति भावना पर इस्लाम या सूफी विचारधारा के गहरे प्रभाव की पुष्टि की है। इन्होंने शंकराचार्य के अद्वैतवाद एवं रामानंद की भक्ति-भावना पर इसके प्रभाव का उल्लेख किया है।
सूफी शिक्षकों के उपदेशों ने रामानंद, कबीर और नानक जैसे भक्ति पंथ के सुधारकों की सोच को आकार दिया। सूफीवाद की उदार एवं गैर-रूढ़िवादी विशेषताएँ मध्यकालीन भक्ति पंथ के संतों पर गहरा प्रभाव रखती थीं।
संतों का मन निर्मल होता है और जो सिद्धांत उन्हें अपने लक्ष्य की तरफ ले जाने में उचित प्रतीत होते हैं उन्हें वे निस्संकोच भाव से अपना लेते हैं। अत: कबीर एवं नानक जैसे महान संतों के विचारों में हमें सूफी विचारधारा का मिश्रण दिखलाई पड़ता है।
गुरु का महत्त्व, नाम स्मरण, प्रार्थना, ईश्वर के प्रति प्रेम, व्याकुलता एवं विरह की स्थिति, संसार की क्षणभंगुरता, जीवन की सरलता, सच्ची साधना, मानवता से प्रेम, ईश्वर की एकता एवं व्यापकता जैसी समानताओं के चलते इस्लाम के भक्ति भावना पर अत्यधिक प्रभाव की संज्ञा देना अनुचित है।
12वीं सदी से पहले दोनों संस्कृतियों का संपर्क इतना निकटतम नहीं था कि आध्यात्मिक तौर पर वे एक-दूसरे को पूर्ण रूप से प्रभावित कर सकें और 13वीं सदी के बाद यह निर्धारित कर पाना कठिन है कि भक्ति आंदोलन पर इसका कितना प्रभाव पड़ा।
भक्ति आंदोलन को मध्यकाल में भले ही व्यापक लोकप्रियता प्राप्त हुई हो लेकिन इसके बुनियादी विचार भारतीय परंपरा में ही मौजूद रहे हैं।
भारत का संपूर्ण उपनिषद साहित्य रहस्यवाद से परिपूर्ण है और भगवद्गीता में भक्ति भावना का सुंदर वर्णन है, ऐसे में रहस्यवाद एवं भक्ति भावना का विकास सूफीवाद द्वारा मानना उचित प्रतीत नहीं होता है।
संतों द्वारा जाति प्रथा एवं ब्राह्मणों के आडम्बरों की कटु आलोचना प्राचीन भारत में बौद्ध धर्म का महत्त्वपूर्ण भाग था जिसे आगे चलकर नाथपंथी योगियों ने भी अपनाया।
भक्ति एवं सूफी आंदोलनों ने ईश्वरीय प्रेम द्वारा मानवता का मार्ग प्रशस्त किया। दोनों में ही बहुत सारी समानताएँ हैं लेकिन भक्ति आंदोलन के मुख्य विचारों पर प्रभाव की सीमा के विषय में निश्चित रूप से कुछ कहना कठिन है।
‘‘नेताओं का दृष्टिकोण एवं उनके निर्णय ही किसी राष्ट्र के भाग्य का फैसला करते हैं।’’ इस कथन के आलोक में, भारत को एकजुट करने और इसे एक लोकतांत्रिक स्वरूप प्रदान करने में पंडित नेहरू तथा सरदार पटेल की भूमिका का विश्लेषण कीजिये। (250 शब्द)
उत्तर :
प्रश्न विच्छेद
• भारत के एकीकरण व इसे लोकतांत्रिक स्वरूप प्रदान करने में नेहरू व पटेल की भूमिका को बताना है।
हल करने का दृष्टिकोण
• कथन के अनुसार उत्तर प्रारंभ करें।
• भारत को एकजुट करने में नेहरू व पटेल की भूमिका को बताएँ।
• इसे लोकतांत्रिक स्वरूप प्रदान करने में भूमिका को स्पष्ट करें।
• प्रभावी निष्कर्ष लिखें।
स्वतंत्रता उपरांत भारत के समक्ष कई चुनौतियाँ विद्यमान थीं, जिनमें तीन प्रमुख चुनौतियाँ थीं- देश का एकीकरण, लोकतांत्रिक व्यवस्था को कायम करना और समावेशी विकास। इनमें देश के एकीकरण को प्राथमिकता प्रदान की गई लेकिन समस्या यह थी कि देश में विद्यमान देशी रियासतों का एकीकरण कैसे किया जाए? उस समय कुल रजवाड़ों की संख्या 565 थी और इनमें से कुछ भारत संघ में शामिल होना नहीं चाहते थे।
उपरोक्त चुनौतियों को देखते हुए नेहरू द्वारा रजवाड़ों को भारत संघ में मिलाने की ज़िम्मेदारी सरदार पटेल को दी गई। पटेल ने महत्त्वपूर्ण भूमिका का निर्वाह करते हुए उन सभी रजवाड़ों, जिनकी सीमाएँ आज़ाद हिन्दुस्तान से मिलती थीं, को शांतिपूर्ण बातचीत के ज़रिये भारत संघ में शामिल कर लिया। किंतु जूनागढ़, हैदराबाद, कश्मीर और मणिपुर की रियासतों को भारत में शामिल करने में कठिनाई का सामना करना पड़ा। पटेल द्वारा रणनीतिक कौशल का परिचय देते हुए हैदराबाद को सैन्य कार्रवाई, जूनागढ़ को जनमत संग्रह तथा नेहरू द्वारा कश्मीर व मणिपुर को विलय पत्र के माध्यम से भारत संघ में शामिल कर लिया गया।
रियासतों के विलय के बाद भी राष्ट्र निर्माण की प्रक्रिया पूरी नहीं हो पाई थी तथा आंतरिक सीमाओं को तय किया जाना अभी भी बाकी था। नेहरू राष्ट्र का सीमांकन इस तरह से करना चाह रहे थे ताकि देश की भाषायी व सांस्कृतिक बहुलता की झलक मिले और साथ ही राष्ट्रीय एकता भी खंडित न हो। ऐसे में भाषा के आधार पर राज्यों का गठन सुनिश्चित किया गया और आंध्र प्रदेश का एक नए राज्य के रूप में गठन किया गया। इसके बाद 1956 में राज्य पुनर्गठन अधिनियम के माध्यम से 14 राज्य और 6 केंद्रशासित प्रदेशों का गठन किया गया।
राष्ट्र के एकीकरण को सुनिश्चित करने के पश्चात् दूसरी सबसे बड़ी चुनौती थी लोकतांत्रिक प्रक्रिया की स्थापना करना। संविधान को 26 जनवरी, 1950 से ही अमल में लाया जा चुका था। देश का शासन लोकतांत्रिक सरकार द्वारा चलाए जाने का निर्णय लिया गया और 1950 में चुनाव आयोग का गठन किया गया। तत्पश्चात् देश के आकार को देखते हुए चुनाव क्षेत्रों का सीमांकन, मताधिकार प्राप्त वयस्क व्यक्तियों की सूची निर्मित करने, आदि जैसे कार्य किये गए और पूरी लोकतांत्रिक प्रक्रिया से चुनाव कराए गए तथा देश में लोकतंत्र की एक मज़बूत नींव रखी गई, जिसके चलते आज भी वैश्विक स्तर पर भारतीय लोकतंत्र एक मिशाल के तौर पर विद्यमान है।
इस प्रकार पं. नेहरू व सरदार पटेल का देश के एकीकरण व इसे लोकतंात्रिक स्वरूप प्रदान करने में सराहनीय योगदान रहा है।